b'\n_START_ARTICLE_\nBergamo\n_START_SECTION_\nAntika\n_START_PARAGRAPH_\nBergamo zaseda prostor starodavnega mesta Bergomum, ki je bilo naselje keltskega plemena Cenomani. Leta 49 pred na\xc5\xa1im \xc5\xa1tetjem je postal rimska ob\xc4\x8dina, ki je imela na vrhuncu okoli 10.000 prebivalcev. Mesto je bilo pomembno vozli\xc5\xa1\xc4\x8de na voja\xc5\xa1ki cesti med Furlanijo in Retijo. V 5. stoletju ga je uni\xc4\x8dil Atila.\n_START_SECTION_\nSrednji vek\n_START_PARAGRAPH_\nOd 6. stoletja je bil Bergamo sede\xc5\xbe ene najpomembnej\xc5\xa1ih lombardskih vojvodinj severne Italije skupaj z  Brescio, Trentom in \xc4\x8cedadom: njen prvi lombardski vojvoda je bil Valaris. Ko je Karel Veliki osvojil langobardsko kraljestvo, je postal sede\xc5\xbe okraja pod Auteramom (umrl 816). Pomembna lombardska najdba bergamski zaklad iz 6. do 7. stoletja v bli\xc5\xbeini mesta v 19. stoletju je zdaj v Britanskem muzeju. _NEWLINE_Od 11. stoletja dalje je Bergamo samostojna ob\xc4\x8dina. Sodelovala je v lombardski zvezi, ki jo je premagal Friderik I. Barbarosa leta 1165. Lokalni skupini gvelfi in gibelini sta bili Colleoni in Suardi. Spor med njima je povzro\xc4\x8dil, da je morala dru\xc5\xbeina Omodea ali Amadea Tasso okoli 1250 pobegniti na sever, a se je vrnila v Bergamo v poznem 13. stoletju, kjer je organizirala mestno kurirsko slu\xc5\xbebo (italijansko compagnia dei corrieri): morda je bila podlaga za cesarsko dinastijo Thurn und Taxis, ki ji pripisujejo zasluge za organizacijo prve sodobne po\xc5\xa1tne slu\xc5\xbebe, saj je bil Amadeo Tasso patriarh dru\xc5\xbeine Thurn und Taxis. Tassovo podjetje je bilo razmeroma u\xc4\x8dinkovito, sli so postali znani po vsej Italiji kot bergamski sli (bergamaschi)._NEWLINE_Od leta 1264 je bil Bergamo v presledkih pod oblastjo Milana. Leta 1331 ga je dobil Ivan \xc4\x8ce\xc5\xa1ki, vendar ga je milanski Visconti pridobil nazaj.\n_START_SECTION_\nZgodnja sodobna doba\n_START_PARAGRAPH_\nZa kratko obdobje ga je leta 1407 osvojila dru\xc5\xbeina Malatesta, leta 1428 pa je postal del Bene\xc5\xa1ke republike, v kateri je ostal do leta 1797. Med letoma 1797 in 1815 sta bila Bergamo in njegovo ozemlje priklju\xc4\x8dena politi\xc4\x8dnim subjektom, nastalim v severni Italiji pod francosko in Napoleonovo oblastjo. Bene\xc4\x8dani so utrdili zgornji del mesta.\n_START_SECTION_\nDo danes\n_START_PARAGRAPH_\nLeta 1815 je mesto spadalo v Lombardsko-bene\xc5\xa1ko kraljestvo, ki mu je vladal avstrijski cesar. Giuseppe Garibaldi ga je osvobodil leta 1859 med drugo italijansko vojno za neodvisnost in Bergamo je postal del Kraljevine Italije. Zaradi prispevka k zdru\xc5\xbeitvi Italije je mesto znano tudi kot citt\xc3\xa0 dei mille (mesto tiso\xc4\x8dev). V 20. stoletju je Bergamo postal eno najbolj industrializiranih italijanskih mest. Je tudi eno redkih italijanskih mest, ki med drugo svetovno vojno ni bil mo\xc4\x8dno po\xc5\xa1kodovan.\n_START_SECTION_\nGeografija\n_START_PARAGRAPH_\nBergamo je pribli\xc5\xbeno 50 kilometrov severovzhodno od Milana ob vzno\xc5\xbeju Alp na meji s Padsko ni\xc5\xbeino in ima 119.381 prebivalcev (stanje 31. december 2015). Staro Gornje mesto (Citt\xc3\xa0 Alta) je na nadmorski vi\xc5\xa1ini 380 m. Spodnje mesto (Citt\xc3\xa0 Bassa, tudi Citt\xc3\xa0 Borghi) in nekatera predmestja se \xc5\xa1irijo okoli starega mestnega jedra na hribu, v ravnini in na sosednjih hribih._NEWLINE_Podnebje je vla\xc5\xbeno subtropsko (k\xc3\xb6ppnova podnebna klasifikacija Cfa), ki je zna\xc4\x8dilno za severno Italijo.\n_START_SECTION_\nZnamenitosti\n_START_PARAGRAPH_\nMesto ima dva centra: Citt\xc3\xa0 Alta (gornji del mesta), srednjeve\xc5\xa1ko mesto na vrhu hriba, ki ga obkro\xc5\xbeajo kiklopski zidovi iz 16. stoletja in Citt\xc3\xa0 Bassa (spodnji del mesta). Oba dela mesta sta povezana z vzpenja\xc4\x8do/\xc5\xbei\xc4\x8dnico, cesto in pe\xc5\xa1potjo. Parkiri\xc5\xa1\xc4\x8d je v Gornjem mestu zelo malo.\n_START_SECTION_\nDemografija\n_START_PARAGRAPH_\nLeta 2010 je v Bergamu \xc5\xbeivelo 119.551 ljudi, od katerih je bilo 46,6\xc2\xa0% mo\xc5\xa1kih in 53,4\xc2\xa0% \xc5\xbeensk. Povpre\xc4\x8dna starost prebivalcev Bergama je 45 let v primerjavi z italijanskim povpre\xc4\x8djem, ki je 43 let._NEWLINE_Leta 2010 je bilo 85\xc2\xa0% prebivalcev Italijanov. Najve\xc4\x8dja skupina priseljencev 4,89\xc2\xa0% je iz drugih evropskih dr\xc5\xbeav (najve\xc4\x8d iz Romunije in Ukrajine), iz ju\xc5\xbene Amerike (ve\xc4\x8dinoma iz Cochabambe iz Bolivije) 4,61\xc2\xa0%, iz podsaharske Afrike 1,59\xc2\xa0%, iz severne Afrike 1,53\xc2\xa0%. Mesto je prete\xc5\xbeno katoli\xc5\xa1ko, vendar je zaradi priseljevanja nekaj pravoslavnih kristjanov, muslimanov in protestantov.\n_START_SECTION_\nMesto glasbe\n_START_PARAGRAPH_\nBergamo ima pomembno mesto v zgodovini glasbe. Veliko romansko cerkev Marije Sne\xc5\xbene so za\xc4\x8deli graditi leta 1137 in je imela stalno in dobro dokumentirano tradicijo pou\xc4\x8devanja glasbe in petja \xc5\xbee ve\xc4\x8d kot 800 let. Ko je bilo mesto pod bene\xc5\xa1ko oblastjo, je bil uvo\xc5\xbeen tudi bene\xc5\xa1ki glasbeni slog; nastala je velika instrumentalna skupina za spremljavo zborovskega petja. Skladatelji, kot je Gasparo Alberti, je pisal polifonsko glasbo za dvoje orgel, trobila in violo, slog je obi\xc4\x8dajno povezan z Benetkami, ki je cvetel v drobnem akusti\xc4\x8dnem okolju cerkve svete Marije Sne\xc5\xbene._NEWLINE_Mesto je posodilo svoje ime slogu ljudskega plesa, znanem kot bergamaska, zna\xc4\x8dilen za ljudi v tej regiji. Znan je po svoji nor\xc4\x8davosti, norec Nick Bottom v Shakespearjevi drami Sen Kresne no\xc4\x8di se sklicuje na njihov ples bergamaska. To nekonvencionalno obliko je uporabil tudi Debussy v svoji Suite bergamasque._NEWLINE_Odli\xc4\x8dni glasbeniki, rojeni v Bergamu, so: Gaetano Donizetti, Pietro Locatelli, Antonio Lolli, Gianluigi Trovesi, Roby Facchinetti, Alfredo Piatti, Fabrizio Frigeni in Gianandrea Gavazzeni. Alessandro Grandi, eden izmed najbolj naprednih skladateljev z za\xc4\x8detka 17. stoletja za Monteverdijem, je bil kapelnik (maestro di cappella) do svoje smrti zaradi kuge leta 1630; Tarquinio Merula, \xc5\xa1e naprednej\xc5\xa1i skladatelj in eden od ustanoviteljev zgodnje sonate, je prevzel njegovo mesto.\n_START_SECTION_\nPomembni me\xc5\xa1\xc4\x8dani\n_START_PARAGRAPH_\nBergamo je rojstni kraj in zadnje po\xc4\x8divali\xc5\xa1\xc4\x8de Enrica Rastellija, visokotehni\xc4\x8dnega in svetovno znanega \xc5\xbeonglerja, ki je \xc5\xbeivel v mestu in leta 1931 umrl, star komaj 34 let. V njegovem mavzoleju je kip v naravni velikosti. V mestu so bili dejavni \xc5\xa1tevilni slikarji, med njimi Giovanni Paolo Cavagna, Francesco Zucco in Enea Salmeggia, od katerih so vsi slikali v cerkvi Marije Sne\xc5\xbene. Kipar Giacomo Manz\xc3\xb9 in basbaritonist, operni pevec Alex Esposito sta bila rojena v Bergamu. Slavni ameri\xc5\xa1ki elektroin\xc5\xbeenir in profesor Andrew Viterbi, izumitelj Viterbijevega algoritma je bil rojen v Bergamu, a se je v obdobju fa\xc5\xa1izma preselil v ZDA, ker je bil Jud. Med oblikovalci, rojenimi v Bergamu, je Mariuccia Mandelli, ustanoviteljica Krizie in ena prvih modnih oblikovalk, ki je ustvarila uspe\xc5\xa1no linijo obla\xc4\x8dil za mo\xc5\xa1ke.'